b'\n_START_ARTICLE_\nBalbin\n_START_SECTION_\nPoreklo in politi\xc4\x8dna kariera\n_START_PARAGRAPH_\nO Balbinovem \xc5\xbeivljenju pred prihodom na prestol ni veliko znanega. Domneva se, da je bil potomec Publija Koelija Balbina Vibulija Pija, rimskega konzula leta 136 ali 137, in njegove \xc5\xbeene Akvilije. \xc4\x8ce je to res,  je bil v sorodu z dru\xc5\xbeino Kvinta Pompeja Falka, iz katere je v 3. stoletju iz\xc5\xa1lo veliko politikov konzulskega ranga, s politikom, in\xc5\xbeenirjem in piscem Julijem Frontinom iz 1. stoletja in potomec prvega bratranca cesarja Trajana. Koelij Kalvin, ki je bil njegov pravi ali kru\xc5\xa1ni o\xc4\x8de, je bil leta 184 cesarski legat v Kapadokiji in pripadnik duhovni\xc5\xa1kega reda Marsovih sve\xc4\x8denikov. Herodijan trdi, da je bil guverner provinc, vendar sta tako seznam sedmih provinc, ki so omenjene v  Historii Augusti, kot trditev, da je bil Balbin prokonzul provinc Afrike in Azije, zelo verjetno popolnoma izmi\xc5\xa1ljena. Balbin je bil zagotovo vsaj dvakrat konzul, prvi\xc4\x8d verjetno okoli leta 203 ali julija 211 in drugi\xc4\x8d leta 213 kot Karakalov kolega, kar ka\xc5\xbee, da je u\xc5\xbeival cesarjevo naklonjenost.\n_START_SECTION_\nVladanje\n_START_PARAGRAPH_\nMedtem, ko sta se Gordijan I. in Gordijan II. razglasila za cesarja Afrike, je rimski senat  imenoval odbor dvajset mo\xc5\xbe, med njimi tudi Balbina, ki bi usklajeval voja\xc5\xa1ke operacije proti Maksiminu Tra\xc4\x8danu. Ko se je razvedelo za poraz obeh Gordijanov, se  je senat sestal na zaprti seji v Jupitrovem templju in izvolil Balbina in Pupiena za socesarja,  ki sta bila kmalu zatem prisiljena, da na oblast pritegneta tudi mladoletnega Gordijana III.  Oba cesarja sta bila izvojena kot pontifices maximi, se pravi vrhovna sve\xc4\x8denika uradnega kulta. V republikanskih \xc4\x8dasih je bilo to nekaj povsem nepredstavljievega. _NEWLINE_Balbin je bil v tistem \xc4\x8dasu \xc5\xbee v zgodnjih sedemdesetih letih. Njegove vladarske sposobnosti niso znane, razen da je bil domnevno vi\xc5\xa1ji senator, bogat in z dobrimi zvezami. Pupien je po imenovanju od\xc5\xa1el v Ravenno, kjer je  nadziral pohod proti Maksiminu Tra\xc4\x8danu, Balbin pa je ostal v Rimu, vendar mu ni uspelo vzpostaviti javnega reda. Pupien se je po Maksiminovi smrti zmagovito vrnil v Rim, kjer ga je Balbin osumil, da ga namerava na nepo\xc5\xa1ten na\xc4\x8din izriniti s prestola. Cesarja sta se kmalu zatem sprla in preselila vsak v svoj del pala\xc4\x8de.  29. julija 238 so oba ubili nezadovoljni pripadniki pretorijanske garde.\n_START_SECTION_\nBalbinov sarkofag\n_START_PARAGRAPH_\nBalbinov sarkofag je dal cesarju posebno mesto v zgodovini rimske cesarske umetnosti.  Balbin je dal med svojo vladavino zase in za svojo \xc5\xbeeno, katere ime ni znano,  izdelati marmornat sarkofag, ki je edini ohranjeni cesarski sarkofag tega tipa. Dele sarkofaga so arheologi odkrili pri Vii Apii in ga restavrirali.  Na pokrovu sta le\xc5\xbee\xc4\x8di podobi Balbina in njegove \xc5\xbeene z ohranjenim cesarjevim portretom. _NEWLINE_\xc4\x8cetudi viri poudarjajo, da je bil je bil Balbin predvsem uradnik, Pupien pa predvsem vojak,  je Balbin na streanski steni sarkofaga upodobljen v popolni voja\xc5\xa1ki opravi.'